L'oronimo sierra de la Garrocha presenta un segundo formant que Manuel Alvar documentó en la parla de Las Cuevas de Canyart con significau de "montanya penyascosa", paralelo a lo significau que tiene en catalán garrotxa de "terreno aspro por a on se camina malament", pero que no s'ha documentau en garra vocabulario de la redolada y que podría estar simplament una descripción de la mesma sierra. Las etimolochías proposadas pa garrocha u garrotxa son basadas en una radiz hipotetica *karri que tendría un reflexo en lo basco harri ("piedra"), en lo formant toponimico catalán y languedocián quer, en los toponimos Mont Caro y Caroch. Joan Coromines i Vigneaux considera que la terminación -ocha u -otxa ye un sufixo fosilizau que se troba tamién en la palabra clocha, que derivaría de clot.